section_heading: Karijera
paragraph_text: Nakon Montanine ozljede u konferencijskom finalu 1990., Young dobiva priliku kao starter u sezoni 1991. Unatoč njegovoj ozljedi koljena sredinom sezone, 49ersi pobjeđuju u 10 od 16 utakmica u sezoni, ali nedovoljno za prolaz u doigravanje. Montana je izvan momčadi i sljedeće sezone, a 49ersi predvođeni Youngom sezonu završavaju s 14 pobjeda i plasmanom u doigravanje. Young osvaja nagradu za MVP-a sezone, pritom predvodeći ligu u broju touchdownova i postotku uspješnih dodavanja, ali 49ersi gube u konferencijskom finalu od kasnijih prvaka Dallas Cowboysa. 1993. se Montana oporavlja od ozljede, ali ga klub razmjenjuje u Kansas City Chiefse i Young i službeno postaje početni quarterback 49ersa. I ove sezone Young i 49ersi dolaze do konferencijskog finala, gdje ponovno gube od Cowboysa, a Young ponovno predvodi ligu u postignutim touchdownima, uz momčadski rekord u jardama dodavanja u jednoj sezoni (4023).